和祝聖予送行韻
作者：王炎
朝代：宋

paragraphs: 少年困裋褐，妄意取圭組。
徒爲出岫雲，不作潤物雨。
三年葭葦叢，鳬舄墮江滸。
憂患鬢先凋，驚呼髀空撫。
過期釋重負，揆日趨在所。
投簪誠未能，束擔亦良苦。
漢庭士冀北，不可一二數。
顧我最平凡，辱君誤推許。
皇明照百工，天高日亭午。
海嶽雖兼受，涓埃諒無補。
汲汲爲身謀，人生幾寒暑。
軒冕既儻來，金璧又難貯。
試看轅下駒，何如黄鵠舉。
莫待婚嫁了，徑爲松菊主。
大隠在城市，高人戀衡宇。
相期數過從，脩綆同汲古。